Η σημασία της έκφρασης του αντιγόνου επιιφανείας CD86 στην παθογένεια στην σήψη από πνευμονία του αναπνευστήρα
Authors: Καραγιάννη Βασιλική 
Published: September 2021

Το CD86 αποτελεί αντιγόνο της επιφάνειας των μονοκυττάρων και των δενδριτικών κυττάρων, που λειτουργεί ως συνδιεγερτικό μόριο στην αντιγονική σύναψη, κατά τη μεταφορά της ανοσολογικής διέγερσης από τη μη-ειδική στην ειδική ανοσιακή απόκκριση (101, 102). Η παρούσα μελέτη αποσκοπεί, να μελετήσει την έκφραση του αντιγόνου επιφανείας CD86, επί των μονοκυττάρων του αίματος, σε ασθενείς με σήψη.Συνολικά μελετήθηκαν 124 ασθενείς με σηπτικό σύνδρομο. Η μελέτη διεξήχθη μετά την έγκριση της Επιστημονικής Επιτροπής των Νοσοκομείων, σύμφωνα με την ισχύουσα νομοθεσία. Επίσης, κάθε διαδικασία της μελέτης διεξήχθη, κατόπιν της ενημέρωσης και της λήψης γραπτής συγκατάθεσης από τους συγγενείς των ασθενών. Εντός 24 ωρών από την πλήρωση των κριτηρίων εισόδου και με την εισαγωγή του ασθενούς στη μελέτη γίνονταν αιμοληψία και αποστολή δειγμάτων αίματος στο κεντρικό εργαστήριο, μέσα στις επόμενες δυο ώρες, ώστε να επεξεργαστεί την ίδια μέρα. Για όλους τους ασθενείς γινόταν απομόνωση μονοκυττάρων περιφερικού αίματος, για κυτταρομετρία ροής, καθώς και επώαση με ενδοτοξίνη και μέτρηση παραγόντων στο υπερκείμενο της κυτταροκαλλιέργειας. Επίσης γινόταν φυγοκέντρηση και φύλαξη του ορού του αίματος στους -70°C, για άλλες μετρήσεις. Οι ασθενείς παρακολουθούνταν καθημερινά από τους θεράποντες για τυχόν μεταβολές στην κλινική τους εικόνα, επί συνόλου 28 ημερών. Με τη στατιστική δοκιμασία Mann-Whitney U, φαίνεται ότι το % CD86, αλλά όχι το MFI CD86, διαφέρει μεταξύ των σηπτικών ασθενών, που επιβίωσαν κι αυτών, που πέθαναν. Το MFI CD86 είχε διάμεση τιμή 55,04 στους επιβιώσαντες και 46,78 στους αποβιώσαντες, διαφορά, που δεν είναι στατιστικά σημαντική (p:0,197). Αντιθέτως, το % CD86 είχε διάμεση τιμή 62,9 στους επιβιώσαντες έναντι 42,06 στους αποβιώσαντες, διαφορά στατιστικά σημαντική (p:0,002). Με χρήση καμπύλης ROC, επιλέχθηκε η οριακή τιμή 54,5% του CD86, που παρουσιάζει προγνωστική αξία, σε σχέση με την επιβίωση των ασθενών. Έπειτα, το Fisher’s Exact Test έδειξε, ότι υπάρχει στατιστικά σημαντική διαφορά στην επιβίωση των ασθενών, ανάλογα με το αν είχαν τιμή % CD86 μονοκυττάρων ημέρας 1 < ή ≥ του 54,5%. (p:0,033). Επιπλέον, με το σχεδιασμό της καμπύλης επιβίωσης Kaplan-Meier, η σύγκριση της μέσης επιβίωσης στις ομάδες ασθενών με % CD86 < ή ≥ του 54,5%, έδειξε σημαντική διαφορά στην επιβίωση των ασθενών με % CD86≥54,5 μετά την 15 ημέρα (p:0,036). Η εκτίμηση του Mantel-Haenszel Common Odds Ratio έδειξε, ότι υπάρχει σημαντικός κίνδυνος θανάτου των ασθενών, με % CD86 μονοκυττάρων ημέρας 1 μικρότερο του 54,5% [p:0,030, odds ratio for survival (OR): 0,394; 95% confidence interval (CI): 0,170-0,912]. Η διαφορά στην επιβίωση των ασθενών, που απάντησαν με >5 φορές αυξημένες τιμές TNFα και IL-6 στη διέγερση, κι αυτών, που δεν απάντησαν επαρκώς, σε σχέση με την οριακή τιμή του % CD86, εκτιμήθηκε με τη δοκιμασία Χ2 και το Fischer’s Exact Test έδειξε, ότι η διαφορά στην επιβίωση ισχύει στους ασθενείς, που δεν απάντησαν επαρκώς (p:0,037), αλλά όχι σε αυτούς, που απάντησαν ικανοποιητικά (p:0,533). Η εκτίμηση του πηλίκου πιθανοτήτων (odds ratio) μας έδειξε, ότι μόνο στους ασθενείς με μη ικανοποιητική απάντηση, οι οποίοι τελικά επιβίωσαν, υπάρχει σημαντική συσχέτιση της επιβίωσης με την τιμή του % CD86 ≥ 54,5%, με το Common Odds Ratio Mantel-Haenszel να έχει p:0,028 [odds ratio for survival (OR): 0,693; 95% confidence interval (CI): 0,484-0,993]. Μετά, συσχετίστηκαν οι μετρήσεις των sCD40L, IL-10, IL-6, IL-8, MDA, CRP και PCT ημέρας 1 στον ορό των ασθενών, με την τιμή του % CD86 των μονοκυττάρων της ημέρας 1, με δοκιμασία Mann-Whitney, η οποία έδειξε στατιστικώς μη σημαντική συσχέτιση για όλους τους παράγοντες, πλην της προκαλσιτονίνης (PCT) και της IL-6. Η μη παραμετρική δοκιμασία συσχέτισης Spearman’s rho έδειξε πολύ σημαντική συσχέτιση, με τιμή στατιστικής σημαντικότητας σε επίπεδο p<0,01, ανάμεσα στις τιμές της PCT και του % CD86.Η μελέτη μας αναδεικνύει τη σύνδεση της αυξημένης έκφρασης του CD86 των μονοκυττάρων με την καλή πρόγνωση των σηπτικών ασθενών. Επιπλέον, προτείνει την οριακή τιμή της έκφρασης του CD86 των μονοκυττάρων πρώτης ημέρας 54,5%, η οποία μπορεί να χρησιμοποιηθεί ως προγνωστική τιμή για καλύτερη έκβαση των ασθενών. Επίσης, η μελέτη μας καταδεικνύει τη στενή συσχέτιση της τιμής έκφρασης του CD86 με την αντίστοιχη της προκαλσιτονίνης.